
PREDGOVOR 


Duga je već tradicija da se priređuju i izdaju 
duhovni priručnici za mjesec svibanj ili lipanj, u 
kojima su sadržana razmišljanja o Blaženoj Gospi 
i o Presvetom Srcu Isusovu. No, osim ta dva mje¬ 
seca u crkvenoj godini postoje i dva povlaštena 
vremena, koja su veoma važna za duhovni život 
kršćana. To su advent i korizma. Ne znam imamo 
li na hrvatskom jeziku baš mnogo knjiga koje bi 
pružale građu za razmatranje i čitanje u ta vre¬ 
mena. 

Ovaj mali duhovni priručnik jest pokušaj da se 
dušama koje teže za dubljim duhovnim životom 
pruži prikladno štivo i građa za razmišljanje u ad- 
ventsko doba. Kako advent u našim krajevima pa¬ 
da u zimsko doba, kad su dani kratki, a noći duge, 
i kad se na selima više ne obavljaju poljski poslo¬ 
vi, on je napose prikladan da se bar nešto vremena 
posveti čitanju i razmišljanju. 

Obavljajući službu nedjeljnoga propovjednika u 
bazilici Srca Isusova u Zagrebu, bio sam prisiljen 
da na temelju Božje riječi prikupljam onu pouku 
koju sam smatrao da će biti korisna mojim sluša¬ 
teljima. Ali, nisam mislio samo na njih već i na 
mnoge druge željne jasne i konkretne kršćanske 
pouke. I tako se rodio ovaj mali adventski vjenčić 
razmišljanja, primjera i poticaja. 

On ne može nadomjestiti čitanje same Biblije i 
Casoslova Božjega naroda, koji će za kršćane uvi¬ 
jek biti i ostati glavno štivo, već treba da uz taj 
glavni obrok pruži još nešto što može poslužiti svje- 

snijem proživljavanju kršćanskih tajni i njihovu 
primjenjivanju na konkretni život i njegove svaki¬ 
dašnje zahtjeve. Smatram da kao svećenik moram 
obavljati dušobrižničku službu ne samo na ambonu 
već i perom, jer pisana riječ može doprijeti do mno¬ 
go većeg broja vjernika negoli izgovorena. 

Pisac 

I. NEDJELJA DOŠAŠCA 


I. 

»Evo dolaze dani — riječ je Jahvina — kad ću 
ispuniti dobro obećanje što ga dadoh domu Izraelo- 
vu i domu Judinu: U one dane i u vrijeme ono po¬ 
dići ću Davidu izdanak pravedni; on će zemljom 
vladati po pravu i pravici. U one dane Judeja će 
biti spašena, Jeruzalem će živjeti spokojno. A grad 
će se zvati: ’Jahve, Pravda naša’« (Jer 33, 14—16). 

Najveće Božje obećanje dano ljudima u Starom 
savezu bilo je ono o Mesiji, Spasitelju svijeta. On 
će po ljudskoj naravi biti »Davidov izdanak«, i to 
»pravedni«. U Isusu Kristu stupio je u našu povi¬ 
jest najveći pravednik svih vremena. On je najveći 
učitelj pravde i pravda sama. On nas je naučio: 
»Sve što želite da ljudi čine vama, činite i vi njima! 
U tome je sav Zakon i Poroci« (Mt 7, 12). 

Sve što je Isus naučavao pripomaže oslobođe¬ 
nju i uzdignuću čovjeka. I u tome je njegova pra¬ 
vednost. 

»Današnjega teologa zbunjuje stanje institucio¬ 
nalizirane nepravde u svijetu. Konkvistadorski na¬ 
cionalizmi, ekonomska moć, kulturni i ideološki 
imperijalizam lišavaju ljude i narode osnovnih 
prava uz omamljenu svijest vjernika, u kojima je 
uspavana odgovornost za društvenu pravdu« (Ru- 
dolf Brajčić, Obnovljeni Život 5 — 1973., str. 414.). 
Dobro je da ga zbunjuje nepravda u svijetu, ali 
jedva da će je riješiti teologijom revolucije, jer 
Isus, vrhovna i jedina norma istinske pravde, uči: 

»Svi koji se mača hvataju od mača ginu« (Mt 26, 
52). 

I teolog i vjernik nastojat će što više ući u Isu¬ 
sovu evanđeosku nauku te u njezinu svjetlu zauzi¬ 
mati stav prema svim zbivanjima i pojavama u 
svijetu. U tom smo poslu još uvijek u došašću, tj. 
još nam je veoma mnogo učiniti da svijetom zavla¬ 
da evanđeoska pravda. Gledajući pred sobom sil¬ 
nu veličinu te zadaće, lako možemo upasti u na¬ 
past malodušja pa malo ili ništa učiniti. Upadanj em 
u tu napast mnogo smo propustili od onoga što 
smo bili dužni učiniti. Vrijeme došašća, očekivanje 
»pravednoga izdanka«, treba da nas digne iz naše 
pasivnosti i pokrene na obraćenje najprije u srcu, 
a onda da nas potjera na aktivnost. 

Za ostvarivanje pravde kršćanin se može na¬ 
dahnuti i Starim savezom. Predlažem za to nadah¬ 
nuće Tobijinu knjigu, gl. 4., u kojoj stari Tobija 
svjetuje sinu: »Čini pravedna djela svega svog 
vijeka, i ne kroči putovima nepravde. Jer ako či¬ 
niš po istini, uspijevat ćeš u djelima svojim, kao 
svi oni koji čine pravdu... Razmišljaj, sine, o sva¬ 
kome svom djelu i lijepo se vladaj! Ne čini niko¬ 
me što bi tebi samomu bilo mrsko ... « (5, 6, 14, 15). 

Činiti pravdu, boriti se dopuštenim sredstvima 
protiv nepravde, za kršćanina je ćudoredno i reli¬ 
giozno opredjeljenje. Ogriješiti se o pravdu znači 
ogriješiti se ne samo o čovjeka već i o Boga, koji 
hoće da svijetom vlada pravda. Tko, pak, ostvaru¬ 
je i čini pravdu, služi ne samo čovjeku, već i Bo¬ 
gu; a tko je negoli kršćanin pozvaniji da služi 
Bogu? 

Dok razmišljamo o dolasku »pravednoga izdan¬ 
ka«, u nama se budi želja za pravdom i ostvariva¬ 


njem onoga na što nas Koncil danas potiče. »Kon¬ 
cil potiče kršćane, koji su građani jednoga i drugo¬ 
ga grada (tj. svjetovnog i duhovnog), da nastoje 
vjerno udovoljavati svojim zemaljskim dužnostima, 
i to vođeni evanđeoskim duhom. Ostavljaju istinu 
oni koji zato što znaju da ovdje nemamo stalna 
prebivališta, nego da tražimo buduće, misle da zbog 
toga mogu zanemariti svoje zemaljske dužnosti, za¬ 
boravljajući da ih sama vjera još više obvezuje na 
njih, svakoga prema njegovu pozivu. Jednako se 
varaju oni koji, obratno, misle da se mogu tako 
predati zemaljskim poslovima kao da su ovi posve 
tuđi vjerskom životu, koji bi se po njihovu mišlje¬ 
nju sastojao samo u vršenju nekih čina kulta i ne¬ 
kih moralnih dužnosti. Taj nesklad kod mnogih 
između vjere koju ispovijedaju i svakidašnjeg ži¬ 
vota treba ubrojiti među najteže zablude našega 
vremena« (»Gaudium et spes«, broj 43). 

ODGOVORNOST 

U svim četama određenim za izvršenje kazne 
čini se da je jedna od dvanaest pušaka 
nabijena slijepim metkom. 

Tako svaki od dvanaestorice vojnika, 
koji hladnokrvno pucaju u čovjeka 
koji im nije neprijatelj, 
može vjerovati 
da je potpuno nevin. 

I onda ako ima istine u tom lukavstvu 
ono je đavolji pronalazak. 

Gilbert Cesbron 

II. 

»Pojavit će se znaci na suncu, mjesecu i zvi¬ 
jezdama. Na zemlji će narodi biti u tjeskobi i ne¬ 
izvjesnosti zbog huke morskih valova. Ljudi će 
umirati od straha u očekivanju onoga što će zade¬ 
siti svijet, jer, zviježđa nebeska će se uzdrmati. 
Tada će vidjeti 'Sina Čovječjega gdje dolazi na 
oblaku s velikom moći i slavom’. — Kada to počne 
bivati, uspravite se i podignete glave, jer je blizu 
vaše oslobođenje ... « (Lk 21, 25—28). 

Na početku došašća i nove liturgijske godine 
Crkva nam stavlja pred oči istinu o danu velikoga 
suda. Time nam želi naglasiti prolaznost naše ze¬ 
maljske egzistencije, opomenuti nas na budnost i 
probuditi nam nadu u naše konačno i potpuno oslo¬ 
bođenje. 

»Pazite sami na se da vam srca ne otvrdnu od 
razuzdanosti, pijanstva i tjeskobnih briga za život, 
da vas ne uhvati iznenada onaj dan kao zamka, jer 
će doći na sve stanovnike cijele zemlje. Bdijte i 
molite svaki čas, da biste mogli umaći svemu ono¬ 
mu što se ima dogoditi i održati se pred Sinom 
Čovječjim« (Lk 21, 34—36). 

Istina je da je ova naša zemlja u poretku vre¬ 
mena prvi objekt čovjekove spoznaje, pažnje, bri¬ 
ge i napora. I sve to odgovara i Božjemu planu, 
koji je zapisan na prvim stranicama Svetoga pisma: 
»Plodite se i množite i napunite zemlju, i sebi je 
podložite! Vladajte ribama u moru i pticama u 
zraku i svim živim stvorovima što puze po zemlji!« 
(Post 1,28). Knjiga Postanka jasno izriče čovjekovu 
povezanost sa zemljom: »Jahve, Bog, napravi čo¬ 
vjeka od praha zemaljskog« (2,7). Ali odmah doda¬ 


je: »I u nosnice mu udahnu dah života. Tako po¬ 
stane čovjek živa duša« (ibidem). Čovjek je, dakle, 
i zemaljski, materijalan i nebeski, duhovan. 

No, osim toga postoji i drugo shvaćanje o čovje¬ 
ku, naime da je on proizvod materijalnih sila što 
su ga slučajno proizvele. On je, doduše, najnada¬ 
reniji od svih bića, ali bez nekoga višega podrijetla 
i svrhe. I stoga treba da vidi razlog svog opstanka 
i svoju svrhu jedino u životu na zemlji. Tu treba 
da stvori svoj rad i da ne sanja o predjelima sre¬ 
će, koji ne postoje. 

Predstavnik je takvog shvaćanja o čovjeku 
Friedrich Wdlhelm Nietzsche (1844 — 
1900.). On ne poznaje Boga. On naviješta ovu nau¬ 
ku: »Zaklinjem vas, braćo moja, ostanite vjerni 
zemlji i ne vjerujte onima koji vam govore o na¬ 
dama u nadnaravno! To su svjesni ili nesvjesni 
trovači. To su preziratelji života, živi mrtvaci, tro- 
vatelji samih sebe: zemlja je umorna od njih, zato 
ih protjerajte zauvijek!« Nietzsche blasfemno pita: 
»Zar još ne osjećamo zadah od raspadanja božan¬ 
skoga?« — pa nastavlja: »Prijatelji, da vam otkri¬ 
jem čitavo svoje srce: kad bi bilo bogova, kako bih 
podnio da ja ne budem bog?« 

Predstavnik je takvog shvaćanja o čovjeku i ru¬ 
ski učenjak Pavlov. Jedan njegov stari prija¬ 
telj, koji je zajedno s njime išao u školu, slijedio 
je njegov primjer pa je napustio svećeničko zvanje 
i postao liječnik. Nakon mnogo godina došao je 
svome prijatelju Pavlovu i postavio mu pitanje o 
posljednjoj svrsi života. Pavlov se nasmijao i re¬ 
kao: »Kako možeš ti, koji si učenjak, postaviti tako 
glupo pitanje? Mi ćemo umrijeti, vjetar će nam 
raznijeti prah i rasta vit ćemo se u elemente od ko- 

jih smo i sastavljeni. Zar se može živjeti s onu 
stranu groba?« Prijatelj se rastao s njime, ne re¬ 
kavši mu ni riječi. Jednog je dana Pavlov saznao 
da je počinio samoubojstvo. To ga je, ipak, potre¬ 
slo pa je uzdahnuo: »Oduzeo sam mu vjeru koju je 
imao. U zamjenu za nju nije imao ništa drugo. Po¬ 
stao sam njegov ubojica. Svoju nevjeru ne sma¬ 
tram korišću već više osobnom štetom nasuprot 
onima koji vjeruju.« 

Kako, dakle, ima pravo Isus Krist kad nas upo¬ 
zorava: »Pazite sami na se da vam srca ne otvrd¬ 
nu od razuzdanosti, pijanstva i tjeskobnih briga za 
život!« (Lk 21, 34) Materijalistički, sasma ovozem- 
ni nazor na čovjeka ne uzdiže ga, već ga lišava naj¬ 
viših vrednota. Uredba o Crkvi u suvremenom svi¬ 
jetu II. vatikanskog sabora »Gaudium et spes« na¬ 
učava: »Ako se izgubi božanski temelj i nada u 
vječni život, čovjekovo dostojanstvo biva teško po¬ 
vrijeđeno, kao što se to danas često može jasno vi¬ 
djeti. Zagonetka života i smrti, krivnje i patnje 
ostaje tada bez rješenja, tako da ljudi nerijetko pa¬ 
daju u očaj« (broj 21). 

Jedan je od najznačajnijih predstavnika filozo¬ 
fije očaja francuski pisac i nobelovac za književ¬ 
nost Jean-Paul Sartre (rođ. 1905.), čija su djela u 
razrušenom svijetu nakon II. svjetskog rata naišla 
na silan odjek. Njegova je filozofija »nazor na svi¬ 
jet čovjeka bez vjere, bez obitelji, bez prijatelja, 
bez svrhe života«. On osjeća čovjekovu slobodu kao 
teret. Za njega je ona prokletstvo. Zbog toga živi u 
tjeskobi i život mu postaje odvratnost i silna dosa¬ 
da, a nema nikakva izlaza da je nadvlada, i tako 
završava u ništavilu. 


No taj isti Sartre pripovijeda u svojoj knjizi 
»Besjede« ovo: »Bio sam odgojen u katoličkoj vje¬ 
ri, ali u onom elegantnom Bogu, o kome su me po¬ 
učavali, nisam našao onoga za kojim je čeznula 
moja duša. Da nije bilo nesporazuma, postao bih 
svećenik. Pripovijedam povijest o promašenom 
zvanju. Ako mi danas govore o Bogu, ne zahvaća 
me to ni toliko koliko kad nekadašnji ljubavnik 
nakon 50 godina opet sretne svoju staru ljubav i 
kaže joj: ’Da nije bilo onoga nesporazuma, s nama 
bi se bilo lako nešto dogodilo, a ovako ništa’!« 

Sto bi bilo od Sartra da su mu na prikladan na¬ 
čin izložili nauku o Bogu i da je doživio Isusa Kri¬ 
sta kao spasitelja, učitelja, prijatelja i osloboditelja; 
da je susreo kršćane koji znaju hrabro i bez nesi¬ 
gurnosti optuživati svaku nepravdu koja jasno ide 
protiv Evanđelja i protiv čovjeka? Krist je posve 
jasna riječ. On je oslobođenje svakoga čovjeka. Mi¬ 
sterij čovjeka postaje, doista, jasan jedino u njemu. 
»Po Kristu i u Kristu razrješuje se zagonetka (ži¬ 
vota), boli i smrti koja nas, izvan njegova Evanđe¬ 
lja, satire. Krist je uskrsnuo, svojom je smrću uni¬ 
štio smrt i darovao nam život da, kao sinovi u Sinu, 
vičemo u Duhu: Abba, Oče« (»Gaudium et spes« 
broj 22). 

Krist će u slavi doći suditi žive i mrtve. On želi 
da idući ususret tomu najvećem od svih dana »po¬ 
dignemo glave, jer je blizu naše oslobođenje«. 

A svim lažnim prorocima možemo doviknuti s 
pjesnikinjom Gertrudom von le Fort: 

»Čujte, vi glasnogovornici i drznici, vi vje- 
trogonje duha i djeco svoje samovolje: 

Kraj vaših izvora mi smo ožednjeli, kraj 
vaše hrane mi smo ogladnjeli, kraj vaših 
svjetiljki postali smo slijepi! 

Vi ste kao cesta kojom se nikamo ne pri- 
spijeva, vi ste kao glasni mali koraci oko 
samih sebe! 

Vi ste danas kolijevka, a sutra grob svoje 
istine! 

Teško vama koji nas zahvaćate rukama: 
dušu može zahvatiti samo Bog! 

Teško vama koji nas napajate peharima: 
duši treba dati vječnost! 

Teško onima koje poučava njihovo oholo 
srce!« 

»U svakome je čovjeku bezdan koji se može is¬ 
puniti samo Bogom.« (Blaise Pascal) 

III. 

Advent je vrijeme priprave za svetkovinu Bo¬ 
žića, koja je uz Uskrs najveća svetkovina godine. 
Na Božić slavimo uspomenu Kristova tjelesnog ro¬ 
đenja, po kome je Isus ušao u našu ljudsku povi¬ 
jest kao povijesna ličnost prvoga reda. On je još 
uvijek ličnost za koju se mnogi zanimaju, prouča¬ 
vaju je, oduševljavaju se za nju i žive prema na¬ 
čelima njegove evanđeoske poruke. Za nas kršća¬ 
ne on nije samo povijesna ličnost prvoga reda, već 
i Sin Božji i Spasitelj svijeta. Kao njegovi sljedbe¬ 
nici pozvani smo da sve više ulazimo u njegov mi¬ 
sterij. Tu će nam veoma mnogo pomoći čitanje i 
razmatranje Evanđelja, jer u njima kao u Bogom 


nadahnutim knjigama rečeno je o Kristu najviše 
i najvažnije što se može reći. No, uz Evanđelja bit 
će nam korisno sada, u adventske dane, da o Kristu 
pročitamo bar nešto od onoga što su o njemu rekli 
ili napisali ljudi koji ili već imaju značajno mjesto 
u ljudskoj povijesti ili ga sebi pribavljaju. I njiho¬ 
ve misli mogu nam poslužiti da pojačamo svoje 
osobno zanimanje za Isusa, pa da nam na taj na¬ 
čin Isus postane još bliža stvarnost našega života. 

Luis Trenker bio je jedan od najviše ci¬ 
jenjenih alpinista u vrijeme između dva rata. Ne¬ 
koliko puta govorio je veoma talentirano u riječi, 
slici i u filmu o veličanstvenosti svijeta planina. 
Ondje je često razmišljao i o Bogu. 

O Kristu je rekao ovo: »Ako me pitate za Isusa 
IZ Nazareta, reći ću vam samo ovo: nema osobe ko¬ 
joj bih se lakše povjerio nego njemu. Isus Krist mi 
je utjeha i ufanje u svakom času života. On je moj 
nevidljivi prijatelj i savjetnik. Od najranijih godi¬ 
na nosim u srcu njegov lik. U meni je živio jučer, 
živi danas, živjet će sutra i tako će biti do kraja 
moga posljednjeg dana. Svijet bez Krista izgleda 
mi bez smisla, zapušten i veoma siromašan, jer Isus 
je za sve nas svaki čas života kraj svih najvećih 
čudesa tehnike tiho prisutan kao najveći prijatelj.« 

Marcel Marceau, nedostižan je majstor 
pantomime. Samo pokretima svoga tijela, kretnja¬ 
ma ruku i izražajima lica otkriva čovjekove najin¬ 
timnije doživljaje. Na pitanje da li je možda ano¬ 
nimni kršćanin, odgovorio je: »Da, možda sam, do¬ 
ista, pravi kršćanin!« 

A na pitanje ima li kakav odnos prema Kri¬ 
stu, odgovorio je: »Veoma se mnogo zanimam za 
njega. Bio sam, na primjer, u Izraelu i ’hodočastio’ 

sam kroz Galileju. U Jeruzalemu sam išao križnim 
putem. Mislim da bi Krista, kad bi danas opet do¬ 
šao na zemlju, još jedanput razapeli. Toliko ima lo¬ 
ših kršćana, koji ga, možda, ni danas ne bi mogli 
trpjeti. To je strašna misao: Krista mnogi nisu 
uopće razumjeli. Mislim da on ne pripada samo 
kršćanstvu, već čitavomu čovječanstvu, i ljudi po¬ 
put Krista nema mnogo.« 

Na pitanje ljubi li Krista odgovorio je: »Da, 
svakako ga ljubim. Mislim da je on veoma privla- 
čiva sila. On je velik fenomen koji je bio daleko 
pred svojim vremenom: revolucionar. Postao je 
simbol za mnoge koji bi htjeli biti kao i on. Čovjek 
bi uvijek rado imao osobine onih kojima se divi, 
koje ljubi, makar im nije jednak.« 

Na pitanje ima li Krist što reći i našem vreme¬ 
nu, odgovorio je: »Svakako! Krist je veliki revolu¬ 
cionar. I kršćanstvo je u početku, doista, velika 
stvarnost. Da, učinilo je velika djela, rodilo velika 
vremena. Pomislimo samo na veličanstvene kate¬ 
drale!« 

Za ratove što ih je vodilo kršćanstvo Marceau 
misli da su bili razapinjanje Krista u onom vre¬ 
menu. 

Dobro je da mi kršćani čujemo mišljenja o Kri¬ 
stu i od onih koji se nalaze izvan našega tabora. 
Mi smo, na žalost, svojim ponašanjem mnogo puta 
potamnili Kristovu sliku, a morali bismo je baš 
otkrivati. I u tom pogledu na nama leži velika od¬ 
govornost. 

Don Mazzi, župnik zajednice Isolotto, koja 
se nalazi na rubu Firenze, napisao je mali kateki¬ 
zam za djecu. U njemu on kaže: »Naviještanje 
Evanđelja, kateheza, euharistija i sakramenti ne¬ 


maju druge svrhe nego da Isusa, uskrsloga Gospo¬ 
dina, učine živim, vidljivim i opipljivo prisutnim. 
Po Isusovoj volji moraju kršćani biti jedna obitelj, 
u kojoj će svi živjeti kao braća i u kojoj će vrije¬ 
diti kao braća i oni ljudi koji nisu kršćani, pogo¬ 
tovo najsiromašniji od siromaha. Mi kršćani može¬ 
mo jedino po svojoj ljubavi učiniti živom i vidlji¬ 
vom prisutnost Isusa, koji je iz ljubavi žrtvovao ži¬ 
vot i uskrsnuo.« 

Na pitanje tko je Isus, zajednica u Isolottu odgo¬ 
vara: »On je netko koji sada govori najmanjima, 
koji nam ne dopušta nikakva mirovanja i koji nas 
treba.« 

IV. 

»Tijekom godine Crkva razvija čitavo Kristovo 
otajstvo od utjelovljenja i rođenja đo uzašašća, đo 
duhovskog dana i očekivanja blažene nade i dola¬ 
ska Gospodnjeg. 

Slaveći tako otajstva otkupljenja, otvara vjer¬ 
nicima bogatstvo kreposti i zasluga svojega Gospo¬ 
dina, da se tako ta otajstva na neki način u svako 
doba ponazočuju, kako bi vjernici mogli doći s nji¬ 
ma u dodir i napuniti se milošću spasenja«. (Kon¬ 
stitucija o svetoj liturgiji, broj 102.) 

U adventsko doba, koje traje četiri tjedna, 
spremamo se na svetkovinu rođenja utjelovljenoga 
Božjega Sina, koja se u našem narodu zove Božić, 
ali isto tako se pripravljamo i za njegov slavni do¬ 
lazak na svršetku vremena. 

Povijest adventskog bogoslužja vodi nas u sre¬ 
dinu petog stoljeća u krajeve oko Antiohije u Si¬ 
riji i Ravene u Italiji, koja je bila pod velikim utje- 

čajem Istoka. U tim gradovima i okolici, a u Rimu 
počevši od 6. stoljeća, počeli su se vjernici pri¬ 
premati na božičnu svetkovinu adventskim vreme¬ 
nom. Bogoslužje toga vremena spominjalo je doga¬ 
đaje koji su prethodili Gospodinovu rođenju, a koje 
opisuje sv. Luka: najvještenje Isusova rođenja, Ma¬ 
rijin pohod Elizabeti te ulogu i nastup Ivana Kr¬ 
stitelja. I današnje adventsko bogoslužje slavi te 
događaje, ali posvećuje im i svetkovinu Navješte- 
nja Gospodinova ili Blagovijest (25. ožujka), blag¬ 
dan Pohoda Blažene Djevice Marije (31. svibnja). 
Osim u adventu Crkva se sjeća Preteče Isusova 
svetkovinom njegova rođenja (24. lipnja) te spo- 
menđanom njegova mučeništva (29. kolovoza). 

Rani oblik slavljenja adventa nalazimo i u sta¬ 
roj liturgiji Galije. Kao prvotni božični blagdan 
slavilo se 6. siječnja Bogojavljenje. U objavljenju 
Kristova božanstva prigodom krštenja na Jordanu, 
a koje se danas slavi kao blagdan Krštenja Gospo¬ 
dinova u nedjelju poslije 6. siječnja, stara galska 
Crkva gledala je upućivanje na sakramenat kršte¬ 
nja. Blagdan Bogojavljenja služio je u toj staroj 
galskoj Crkvi kao dan određen za krštenje, za koje 
se tražila četrđesetdnevna priprava. Uzor joj je bila 
korizma kao priprava za Uskrs. Tako su kajanje i 
pokora pomalo počeli prožimati držanje vjernika i 
u adventu. Pokornički značaj tog vremena očuvao 
se do danas u ljubičastoj boji, koja je boja pokore, 
misnoga odijela u bogoslužju, te u ispuštanju him¬ 
na »Slava Bogu na visini«. 

U Evanđeljima II., III. i IV. adventske nedjelje 
nastupa propovjednik pokore sv. Ivan Krstitelj, 
koji je bio preteča Isusova javnoga života, a ne ro¬ 
đenja, i poziva nas na obraćenje, da bismo zadobili 


oproštenje grijeha. Njegov nastup i propovijedanje 
sv. Luka opisuje ovako: »I on obiđe svu jordansku 
pokrajinu propovijedajući krštenje u znak obraće¬ 
nja za oproštenje grijeha, suglasno onome što je 
napisano u knjizi proročanstava Izaije proroka: 
’Glas jednoga koji viče u pustinji: Pripravite put 
Gospodnji; poravnajte mu staze! Neka se svaka do¬ 
lina ispuni, svaka gora i brežuljak neka se slegne; 
neka krivudavi putovi postanu pravi, a neravni 
ravni. Svaki će čovjek vidjeti spasenje Božje!’« (Lk 
3, 3—6) 

Adventsko bogoslužje ne želi nam dozivati u 
pamet samo očekivanje spasenja u Starome savezu; 
mi se ne stavljamo u stanje neotkupljenoga čovje¬ 
čanstva, već molimo i pjevamo bogoslužne teksto¬ 
ve u sigurnosti da se već pojavio Gospodin, za 
koga se mi ponovno spremamo. Molitva bogo¬ 
služja odnosi se u prvom redu na slavljenje poro- 
đenja Božjega Sina, koje kao svetkovinu očekuje¬ 
mo, a i spasenja, koje nam je ono donijelo i po¬ 
novno nam želi donijeti. I dok upravljamo svoj 
pogled na prvi Gospodinov dolazak, koji se zbio u 
skr ovi tosti, poniznosti i siromaštvu, pojačano se 
pripremamo za onaj njegov konačni dolazak, u ko¬ 
jem će se pojaviti u moći i u slavi. Godišnje svet¬ 
kovanje prvoga Gospodinova dolaska želi nam za¬ 
jamčiti i njegovu konačnu puninu u ponovnom Go¬ 
spodinovu dolasku. 

Kako svetkujemo prvi dolazak slavljenjem 
Euharistije, imajmo uvijek na pameti ono što je sv. 
Pavao zapisao u 1. poslanici Korinćanima: »Uisti¬ 
nu, svaki put kad jedete ovaj kruh i pijete ovaj 
kalež, navješćujete smrt Gospodnju dok on ne do¬ 
đe« (11, 26). Tako će nam svaka misa postati ad- 

vent, očekivanje velikoga Gospodinova dolaska. 
»Baš se tim očitova milost Božja u svoj spasitelj- 
skoj snazi za sve ljude, da nas odgaja da se odre- 
čemo bezbožnosti i svjetskih požuda te živimo um¬ 
jereno, pravedno i pobožno u ovom svijetu kao lju¬ 
di koji iščekuju blaženo ispunjenje nade, naime, 
pojavu sjaja velikoga Boga, našega Spasitelja, Isusa 
Krista. On je dao samog sebe mjesto nas da nas 
otkupi od bezakonja i očisti nas da budemo njegov 
izabrani narod, revan u djelima ljubavi« (Poslani¬ 
ca Titu, 2, 11—14). 


Sv. FRANJO KSAVERSKI 


Rodio se u Španjolskoj g. 1506. 

Umro na kineskom otoku San Cao g. 1552. 
Spomendan 3. prosinca. 

»Dao Gospodin te jedni 
prema drugima i prema 
svima rasli i obilovali 
ljubavlju; učvrstio vam 
srca da budu besprije¬ 
korno sveta pred Bogom 
i Ocem našim o Dolasku 
Gospodina našega Isusa 
i svih svetih njegovih s 
njime« (I. Sol 3, 12 — 13). 

U sedmom dijelu svojih Ustanova sv. Ignacije 
Lojolski, osnivač Družbe Isusove, govori o raspo¬ 
djeli sila po Kristovu vinogradu. Tu daje prednost 
onim poslovima i misijama što će ih Družbi povje¬ 
riti vrhovni svećenik, tj. papa. Štoviše, smisao ono¬ 
ga zavjeta kojim se Družba obvezala na poslušnost 
vrhovnom svećeniku sastoji se u tome da će se čla¬ 
novi Družbe bez ikakva ispričavanja uputiti kamo 
god ih na svijetu bude htio poslati na veću slavu 
Božju i pomoć dušania, među vjernike ili nevjer¬ 
nike. Družba nije mislila na neko posebno mjesto, 
nego da se raziđe po čitavom svijetu u razne kra¬ 
jeve i mjesta, jer želi odabrati ono što bi bilo naj¬ 
bolje da radi, a nada se da će to biti ako tu raspo¬ 
djelu njezinih članova bude izvršio vrhovni sveće¬ 
nik. 

Bog je sv. Ignacija, koji je to napisao, uhvatio 
za riječ. Nakon njegove smrti (31. srpnja 1556.) nje- 

govi su duhovni sinovi prokrstarili sve oceane na¬ 
šega globusa i nalazili se na radu u Gospodnjem vi¬ 
nogradu u Indiji, Japanu, Brazilu, Abesiniji i Kini. 
Na početku toga velikoga misijskoga rada Družbe 
stoji sv. Franjo Ksaverski, jedan od najvećih misi¬ 
onara svih vremena. Bio je to čovjek vatreno-vedre 
prirode, resilo ga je ponašanje plemića, znanje pa¬ 
riškoga magistra, smionost i izdržljivost vlastita 
Basku; bio je čovjek širokih pogleda, a uz to dobar 
organizator. Bio je, možda, najbolji izdanak Igna- 
cijeve odgojne škole, i on ga je oblikovao za veli¬ 
kog vjerovjesnika Crkve od Indije do Japana. Kao 
misionar u svom napornom misijskom radu sv. Fra¬ 
njo Ksaverski bio je uvijek posve sluga Božji i 
Crkve. 

Kao vjerni Božji sluga običavao je govoriti: »Na 
svijetu treba da se bojimo samo jedne stvari — gri¬ 
jeha. Tko ima svetoga Božjega straha, sposoban je 
suočiti se i s najvećim pogiblima i nikad neće napu¬ 
stiti dobru stvar.« 

U pismu od 18. rujna 1542., što ga je iz Goe na¬ 
kon velikog i napornog putovanja u Indiju upravio 
očima Družbe Isusove u Rimu, sv. Franjo piše: »Tko 
uvijek prigrli križ našega Gospodina, taj će naći 
mir i sreću u ovome životu kušnje i boli. Za njega 
postoji samo jedna jedina smrt: da bježi od križa 
ili da ga ne bude dostojan. Ili, može li za čovjeka 
koji je već jedanput iskusio Božju ljubav biti ža- 
losnije negoli da živi daleko od Krista ili da ga 
ostavi kako bi slijedio svoju strast? Zaista, toj ne¬ 
sreći ne bi bio ravan nijedan ma kako tvrd križ! 
A kako je smiren život onoga koji se u svakidaš¬ 
njem umiranju opire vlastitoj volji, koji ne traži 


svoje i koji se predaje u p)osvemašnjoj predanosti 
Kristovoj volji! 

Braćo moja, za ljubav Božju molim vas javljaj¬ 
te mi iscrpno o svoj subraći naše Družbe; ja se ne 
smijem nadati da ću ih još jedanput vidjeti na ovom 
svijetu licem u lice, kako kaže apostol. Ali neka mi 
to bude dopušteno da ih u duhu ponovno nađem, 
tj. pomoću pismenih obavijesti... Posve se preda¬ 
jem molitvama naše svete majke Crkve; na njoj 
se temelji sve moje pouzdanje i preporučujem se 
u molitve njezinih živih članova, kojima pripadate 
i vi, braćo. Gospodin naš Isus Krist hoće da sada 
njegovo sveto Evanđelje bude naviješteno u zem¬ 
lji nevjernika po njegovu malome sluzi... I budući 
da danomice gledam kako je ovdje u Indiji velik 
nedostatak radnika, spreman sam svojim životom 
služiti svima onima koji žele doći da ovdje rade u 
beskonačnom Gospodinovu vinogradu! Završavam 
moleći Boga našega Gospodina da nas on u svom 
velikom milosrđu opet jednom sjedini u sjaju svoje 
slave. On nas je za taj cilj i stvorio. Neka Bog u 
ovom našem životu umnoži u nama naše sile, da 
bismo mu uvijek i svagdje žarko i revno služili i 
prema njegovoj Providnosti mogli ispuniti njegovu 
najuzvišeniju volju! 

U Kristu vaš mali brat Franjo Ksaver.« 

Taj mali brat Franjo Ksaver u 10 godina svoga 
misijskoga rada otvorio je vrata kršćanstvu u In¬ 
diji i Japanu. Prodor koji je on napravio bio je 
velik, jer su ga slijedili mnogi. »Nije, prema tome, 
za šesnaesto stoljeće najznačajnija nesretna dioba 
evropskog kršćanstva, nego veleban događaj da je 
Crkva konačno počela svoj pohod sve do kraja zem¬ 
lje« (Holandski katekizam). 

Cak su se i protestantski misionari ugledali u 
misijski rad sv. Franje Ksavera. Veliki socijalni 
radnik Friedrich von Bodelschwing (1831 — 1910.), 
po vjeri protestant, lojalno priznaje da nitko ne 
smije biti nepravedan prema isusovačkom redu. 
»Ako bi se nepristranim očima htjelo sve sabrati 
što su sve dobra i velika učinili članovi toga reda, 
počevši od velikoga Franje Ksavera, koliko bismo 
se mogli diviti nad mnoštvom djela požrtvovne lju¬ 
bavi!« 

Sv. Franjo Ksaverski bio je čovjek velike vjere 
i zato je govorio: »Najveća je opasnost koja nam 
prijeti u nedostatku vjere i pouzdanja u Boga na¬ 
šega Gospodina.« Tom vjerom svetac je svladao sve 
poteškoće, otvorio mnogima vrata božanskoga ži¬ 
vota i dobro izvojevao veliku bitku života. 

U crkvi matici isusovačkoga reda A1 Gesu u Ri¬ 
mu na svečevu oltaru čuva se njegova ruka, koja 
je mnoge pokrstila. Tijelo čuva se u Goi, u Indiji, 
kamo hodočaste mnogi pobožni kršćani Indije, puni 
zahvalnosti prema svome velikom misionaru. Iako 
je sv. Franjo Ksaverski proživio samo 46 godina, 
preobilno ih je ispunio apostolskim djelima. Pri¬ 
premio je mnoge duše za Gospodinov dolazak. Zato 
se posve lijepo uklapa u advent, kad i mi moramo 
pripremiti put za Gospodinov dolazak u naše duše, 
ali i u duše naše braće ljudi. 

Molitva 

Bože, propovijedanjem svetog Franje Ksavera 
mnoge si narode sebi stekao. Daj svojim vjernicima 
istu revnost da šire Tvoju vjeru te da se sveta Crk¬ 
va svuda po svijetu raduje novom potomstvu! Po 
Kristu Gospodinu našem. Amen! 


BEZGREŠNO ZAČEĆE 
BLAŽENE DJEVICE MARIJE 


»Ne boj se, Marijo, jer si 
našla milost kod Boga« 
(Lk 1, 30). 

U Africi, u blizini Viktorija-jezera, ima jedno 
crnačko pleme koje je iz nepoznatih razloga spalo 
na to da jede neku vrstu zemlje, a to donosi sa so¬ 
bom teške posljedice degeneracije. 

U Americi je bilo indijanskih plemena koja su 
se kolektivno predavala uživanju žestokih alkohol¬ 
nih pića i na taj način posve se izrodila. 

U srednjem vijeku, zbog smrtnog nedostatka vi¬ 
tamina, poumirali su Normani, koji su bili osvojili 
Gronland i ondje osnovali cvatuća naselja. 

Da, postoji kolektivna degeneracija i fizičkoga 
i duhovnoga reda. Svima nama dobro su poznati 
primjeri, koje nam je pružila propast helenističke 
i rimske kulture. Tu se radilo o ćudorednoj dege¬ 
neraciji. 

A koji su duhovno-ćudoredni simptomi takve 
degeneracije? — Bečki propovjednik Adolf Zim- 
mermann misli da je to kolektivno predanje sla¬ 
bosti volje i pohlepi za uživanjem, odvraćanje od 
duhovnih počela koja su stvorila kulturu i učinila 
je velikom, gubljenje smisla za red i za zdrav način 
života, gubljenje dobra ukusa, propadanje stvara¬ 
lačkih sila, bestidnost i razuzdanost na seksualnom 
području, korupcija, bezobzirna sebičnost, okrut¬ 
nost. 

Ako sve to uočimo, onda s pravom možemo biti 
veoma zabrinuti za budućnost naše vlastite suvre¬ 
mene kulture. 

Crkva, koja je baš nekako na početku ovoga 
velikoga tehničkoga i drugog napretka g. 1854. sve¬ 
čano proglasila dogmu o Marijinu Bezgrešnom Za¬ 
čeću, a koju je Gospa četiri godine kasnije u pri¬ 
vatnoj objavi u Lurdu potvrdila rekavši Bernardi- 
ci Soubirous: »Ja sam Bezgrešno Začeće«, stavlja 
nam Bezgrešnu kao veliki znak na nebu našega 
kaotičnoga vremena — znak koji želi privesti je¬ 
dinome spasitelju i osloboditelju Isusu Kristu, po¬ 
navljajući nam ono što je Majka Božja rekla slu¬ 
gama u Kani Galilejskoj: »Što god vam rekne, uči¬ 
nite!« (Ivan 2, 5) Isusove riječi zapisane su u Evan¬ 
đeljima. To su najpotrebnije riječi za spas čovje¬ 
čanstva i naše kulture. Crkva je svjesna da ih da¬ 
nas suvremenom čovječanstvu mora više nego 
ikada naviještati. Biskupska sinoda g. 1974. bavi se 
baš naviještanjem Evanđelja suvremenom čovje¬ 
čanstvu. Samo Krist ima riječi vječnoga života. Sa¬ 
mo Krist ima riječi spasenja. Samo Krist ima ri¬ 
ječi nade. 

U ove adventske dane Crkva nam stavlja pred 
oči Bezgrešnu, »koja pod svojim srcem nosi nadu 
svijeta i tako kao znak nade prethodi našem putu. 
Ona tu stoji kao žena u kojoj je ono na ljudsku 
nemoguće po Božjem otkupiteljskom milosrđu po¬ 
stalo moguće. I tako ona postade znak za sve nas.« 
(Joseph Ratzinger) 

Kad se Bezgrešna ukazala u Lurdu, izabrala je 
za tu milost siromašnu Bernardicu, a njezina je po¬ 
ruka molitva i pokora. Na taj način dovodi nas do 
samih preambula — pripreme za slušanje i prihva¬ 


ćanje Evanđelja. Prema Sv. Marku »pošto je Ivan 
bio zatvoren, dođe Isus u Galileju. Tu je propovi¬ 
jedao Radosnu vijest Božju. Govorio je: 'Ispunilo 
se vrijeme, blizu je kraljevstvo Božje. Obratite se 
i vjerujte u Radosnu vijest!’« (1, 14—15). Obraće¬ 
nje i vjera traže nužno molitvu i pokoru. A svoj 
veliki govor na gori počinje Isus prvim blažen¬ 
stvom: »Blago siromasima u duhu, jer je njihovo 
kraljevstvo nebesko!« (Mt 5, 3). 

Gospina lurdska poruka, i fatimska, i sirakuška, 
i ako postoji još koja, uvijek je jedna te ista: vratiti 
se izvorima Evanđelja, a to znači i spasenju od 
vremenite i vječne propasti bilo pojedinaca, bilo 
čitavog čovječanstva, bilo — napokon — čovjekove 
kulture. 

II. 

O. Josip Kentenich, osnivač »šenstatskoga«, mo¬ 
dernoga marijanskoga pokreta, daje u svojoj du¬ 
hovnosti osobitu važnost onome što je nazvao 
»Immakulata-Geist« — Duh Bezgrešne. To je onaj 
duh kojim se razlučuje zdrav čovjekov lik od ne¬ 
zdrava. Bezgrešna je u sebi ostvarila zdrav, nepo- 
vrijeđen, neokaljan, neokrnjen čovjekov lik. Bog je 
u noj spasio zamisao izvorne, rajske čovjekove či¬ 
stoće i svetosti. Zato ona i stoji pred nama kao 
bez grijeha začeta i posve neokaljana. Na pragu 
raja svijetli velik znak: »Neprijateljstvo ja zame¬ 
ćem između tebe i žene, između roda tvojega i ro¬ 
da njezina: on će ti glavu satirati, a ti ćeš mu vre¬ 
bati petu« (Post 3, 15). Kad dođe punina vremena, 
kako ju je Bog odredio, na ovu našu zemlju uz neo¬ 
kaljanog Jaganjca, koji će nas spasiti od grijeha, 

stupit će i jedno žensko biće koje u sebi nosi ko- 
madićak raja: Bogorodica. Nju zmija neće taknuti, 
već će ona svojom djevičanskog, čistom i majčin¬ 
skom nogom zmiji — đavlu satrti glavu. 

Crkva joj stoga pjeva: 

»Sotoni strašna tvrđavo 
I zvjezdo lađi nasjeloj, 

Od zasjeda nas očuvaj 
Prosvjetljuj, vodi narod svoj! 

A u himnu službe čitanja na Bezgrešno Začeće 
Crkva pjeva i moli ovako: 

»Zlu glavu zmaja zavidnog 
Ti svojom nogom satireš 
I jedina se slavom sjaš 
Neokaljano začeta . .. 

Pomrsi zmiji namjere 
I odbij njene navale, 

Da s tvojom jakom pomoći 
U vječnu radost uđemo!« 

Za ljudsko srce velika je sreća i smirenje da 
postoji bar jedno posve čisto ljudsko srce, da je 
ovom našom grešnom dolinom suza uz Bogo- 
-čovjeka koracalo i jedno čisto ljudsko biće — Ma¬ 
rija. Njezin lik budi u srcu najdublju čežnju. U njoj 
živi tuga za izgubljenim rajem, tj. za onom pravom 
slikom o čovjeku koju je Bog imao kad ga je stva¬ 
rao. Lik velike Bezgrešne budi u nama toplu mol¬ 
bu: »Daj, Gospodine, da budem Imakulata u ma¬ 

lom! Učini me slobodnim ne samo od grijeha i ne¬ 
urednih nagnuća požude, već koliko je to na ovoj 
zemlji moguće, i od svake neuredne strasti!« 

»Ne poznajem nego dva sredstva da se sačuva 
dvadesetogodišnje srce: svetu pričest i pobožnost 
presvetoj Djevici.« (Rene Bazin) 

»Bezgrešno Marijino srce imalo je dio u Božjem 
planu od časa u kojem je Eva okaljala svoje srce.« 
(J. Galot) 

»Svemogući je na svoju slavu i dobro čovječan¬ 
stva učinio dva velika čuda: Majku Djevicu i sveće¬ 
nika.« (Časni svećenik Le Olier) 

»Duša koja je u životu vjerno častila Mariju ne 
boji se tjeskoba smrti ni strahota posljednjih tre¬ 
nutaka.« (P. Dehon) 

Molitva 

Bože, ti si po bezgrešnom začeću Djevice pri¬ 
pravio dostojan stan svome Sinu. Zbog predviđene 
smrti svoga Sina očuvao si je od svake ljage gri¬ 
jeha. Učini, molimo, da i mi, po njezinu zagovoru, 
čisti k tebi prispijemo! Po Kristu Gospodinu na¬ 
šem. Amen! 


II. NEDJELJA DOŠAŠĆA 




I. 

»Svaki put u svakoj svojoj molitvi rado molim 
za vas sve — zbog vašeg udjela u širenju Radosne 
vijesti od prvoga dana do sada. Siguran sam u ovo 
isto da će onaj koji je počeo dobro djelo među 
vama dovršiti ga do Dana Krista Isusa... Bog mi 
je svjedok da izgaram za vama svima ljubavlju 
Krista Isusa. I ovo je moja molitva: Keka vaša lju¬ 
bav sve više raste u pravoj spoznaji i svakom ra¬ 
suđivanju da mognete prosuditi ono što je bolje: 
da budete čisti i besprijekorni za Kristov dan, i 
na slavu i hvalu Božju puni roda — pravednosti — 
koja dolazi po Isusu Kristu« (Fil 1, 4—6, 8—10). 

Apostol Pavao gajio je osobitu ljubav prema 
zajednici u Filipima. To je bila prva zajednica što 
ju je osnovao na našem evropskom kontinentu pri¬ 
godom svoga drugog velikog misijskog putovanja. 
Sve veće neprijateljstvo nekih zlobnika prema nje¬ 
mu prisililo ga je da napusti taj grad i da ode u 
Solun, ali je osnovana kršćanska zajednica bila spo¬ 
sobna da stane na vlastite noge. Premda ju je po¬ 
sve okružavao poganski svijet, ipak je pružala vrlo 
dobro svjedočanstvo o sebi. Čitava Poslanica Filip- 
Ijanima odaje najbolje apostolove odnose prema za¬ 
jednici u Filipima. I mada ju je Pavao pisao u 
tamnici, kad je bio posve u neizvjesnosti s obzirom 
na svoju budućnost, ona ipak sva odiše dubokim 
osjećajem kršćanske radosti i pouzdanja. 

U toj poslanici apostol nabraja neke znakove po 
kojima bi se morali raspoznavati kršćani. To su: 


kršćani mole za druge. 

Evanđelje provode u život, 

s pouzdanjem očekuju dovršetak u dan Kristov, 

Bog djeluje u njihovu životu, 

njihova se ljubav ne smije umoriti niti klonuti 

duhom, 

inteligencijom i intuicijom moraju učiti da 
shvate potrebe sadašnjeg trenutka. 

Kada budu uspjeli u svemu tome nastojanju, 
postat će pravi svjedoci i neće se bojati Kristova 
dolaska i suda. Usvjetlu apostolovih preporuka mo¬ 
ramo shvaćati Evanđelje kao obećanje i kao pro¬ 
gram, jer Isus je posljednja i definitivna riječ koju 
je Bog uputio svijetu. 

II. 

»Pripravite put Gospodnji; poravnajte mu staze! 
Neka se svaka dolina ispuni, svaka gora i brežu¬ 
ljak neka se slegne; neka krivudavi putovi postanu 
pravi, a neravni ravni! Svaki će ćovjek vidjeti spa¬ 
senje Božje.« (Lk 3, 4—6) 

Isus se ne pojavljuje prije nego mu je njegov 
preteča pripremio put. Taj zakon vrijedi i danas. 
Potrebno je svjedočenje kršćana, riječju i životom. 
Ono mora »slegnuti gore i brežuljke te ispuniti 
doline« i na taj način pripremiti put kojim će se 
Krist moći približiti ljudima. Ne zaboravimo da 
mnogi naši suvremenici posrću i padaju već na 
putu, dakle još prije nego što dođu do izravnog 
suočenja s pravom i osobnom odlukom vjere koja 
je potrebna za susret s Kristom. A posrću i padaju 
jer vide i promatraju naš mnogo puta nekršćanski 

život i ponašanje. Zato je sada u adventu vrijeme 
da mi kršćani ozbiljno pripremamo put za dolazak 
velikoga kralja Isusa Krista u srca i duše svojih 
suvremenika, koji su još daleko od njega. 

Prvi svjetski rat još nije bio završio, ali se nje¬ 
mačka vojska morala ipak povući iz okupirane Bel¬ 
gije, u koju se imao vratiti njezin kralj Albert. No, 
kojim putovima da se vrati u svoju kraljevinu, kad 
su svi bili razrušeni? Bombardirani i razrušeni mo¬ 
stovi bili su samo hrpe ruševina. Smrskana vozila, 
topovske lafete, čelični šljemovi, željezna i kožna 
obuća, sve je to ležalo na blatnjavim izrovanim 
putovima. A da strahota bude još veća, u svemu 
tome darmaru ležali su i leševi ljudi, konja i 
mazgi. Čitava je zemlja bila ispresijecana streljač¬ 
kim jarcima, po kojima je bilo i granata, koje još 
nisu eksplodirale. U mnogim praznim i napola raz¬ 
rušenim kućama sablasno su stršile prema nebu 
samo gole zidine. 

Nije važno! Zemlja je ipak oslobođena i u nju 
dolazi domaći vladar. Sve što je još bilo sposobno 
za rad, staro i mlado, žene i djeca, digoše se na 
noge i dadoše na posao da pripreme i osposobe put 
kojim će prolaziti njihov kralj. Doslovno je trebalo 
ispunjavati doline i poravnavati brda. Jedna jedi¬ 
na riječ: »Dolazi kralj!« davala je svima snage da 
izvrše uistinu nadljudski posao. 

Kralj je prolazio plačući popravljenim putovi¬ 
ma, koji su bili obnovljeni uz toliko napora, znoja 
i ljubavi. A kad su mu žene pokazivale razrušene 
kuće, odgovarao je: »Ne bojte se! Ja se vraćam i 
sagradit ćemo ljepše.« 

Jedan mu je dječak pokazao svoje obje ruke 
osakaćene u ratnim strahotama. Kralj mu je odgo¬ 

vorio: »Ne boj se! Ja se vraćam. Moje ruke mogu 
raditi i neće ti nedostajati kruha.« 

Grijeh i zlo učinili su pustoš u mnogim srcima. 
Potrebno im je spasenje, otkupljenje, ozdravljenje, 
koje može donijeti samo jedan kralj — Isus Krist. 
Ali na nama je da mu najprije pripremimo put. 

Poznato je da se u tzv. razvojnoj pomoći bilo 
kojoj nerazvijenoj zemlji mora početi izgradnjom 
infrastrukture, dobrih saobraćajnica. Razvojna po¬ 
moć potrebna je i nerazvijenim kršćanima. Potreb¬ 
na je duhovna izgradnja putova da bi Bog mogao 
doći čovjeku, a ovaj Bogu, i da tako dođe do iz¬ 
mjene dobara. Čovjek i ljudske zajednice nisu već 
unaprijed sposobne i nsiklonjene za to. Treba ih pri¬ 
premiti, a mi smo u tome poslu veoma spori i u 
velikom zaostatku. Tako reći mi još uvijek radi¬ 
mo samo trnokopima i lopatama, dok se za mo¬ 
derno izgrađivanje putova valja služiti traktorima 
gusjeničarima, buldožerima i strojevima za beto- 
niranje. 

Pa što onda da radimo? — Priznajem da nije 
lako odgovoriti na to pitanje. I sama Crkva muči 
se već gotovo 10 godina da pronađe prave metode 
i putove do ljudskih srdaca, do današnjeg moder¬ 
noga čovjeka, koji je, doduše, izgubio gotovo svaki 
smisao za duhovno, nadnaravno, božansko, a ipak 
uvijek teži za nečim novim, očekuje nešto što bi 
ga potpuno oslobodilo, spasilo, smirilo, zadovoljilo. 

Zar onda nije za kršćanina strašna spoznaja i 
odgovornost da on, zapravo, zna put slobode, istine, 
otkupljenja, a nije sposoban pokazati ga drugima? 
— Zar baš uopće nije sposoban? — To ne smijemo 
reći, jer bi nas takvo uvjerenje ili uvelo u pasiv- 



nost, ili, ako se u njoj već nalazimo, samo još 
utvrdilo. 

U razgovoru sa ženom Samarijankom Isus je 
rekao; »Tko pije od vode koju ću mu ja dati, si¬ 
gurno neće nikad ožednjeti. Štoviše, voda koju ću 
mu dati postat će u njemu izvorom one vode što 
struji u život vječni« (Iv 4, 14). 

Prvi je, dakle, uvjet našega apostolata, navije- 
štanja, pripremanja putova Gospodinu, da sami 
istinski proživljavamo i živimo kršćanski život. 
Jedino tako možemo postati izvorom i za druge. 

Saborski dekret o apostolatu laika, dakle obič¬ 
nih vjernika, uči da je najprikladniji znak za naša 
vremena, kojim se Krist u svojim vjernicima oči¬ 
tuje živ, svjedočenje cjelokupnog vjernikova života 
koje je nadahnuto vjerom, nadom i ljubavlju. 

Nije li žalosno da nam nevjernici znaju spoči¬ 
tavati da i mi, takozvani vjerni kršćani, katkad ži¬ 
vimo i djelujemo kao da nismo otkupljeni i kao da 
ne poznajemo put prema pravoj slobodi i k Bogu? 
To će, svakako, biti onda kad se sa svima ostalima 
natječemo isključivo za ovozemaljske stvarnosti: 
što više imati, što više uživati, biti što veći. Ako 
smo sami izvrnuli red vrednota, kako onda može¬ 
mo od drugih očekivati da budu bolji od nas? 

Naš najbolji način pripremanja putova Gospo¬ 
dinu bit će u tome da naš život bude što više u 
skladu s onim što vjerujemo. To mora imponirati 
svakom dobronamjernom čovjeku. Život dobrog 
kršćanina nužno oko sebe zrači svjetlo i privlači- 
vost. 

Andre Marie Ampere, profesor mate¬ 
matike, fizike i astronomije, utemeljitelj elektrodi¬ 
namike, bio je slavan učenjak svoga vremena. Bilo 


je to u prošlom stoljeću. Taj genij se nakon stano¬ 
vitog vremena opet vratio svojoj katoličkoj vjeri. 
Resila ga je duboka pobožnost i iskrena poniznost. 
Već sama njegova egzistencija pobijala je tada veo¬ 
ma rašireno mišljenje da su vjera i znanost nespo¬ 
jive. I tako je Ampere pripremao put vjeri mnogim 
francuskim studentima i intelektualcima. 

Isto je činio, samo na drugi način, svjetski poz¬ 
nati pisac, autor poeme »Genij kršćanstva« R e n e 
Chateaubriand, koji je u veličanstvenoj pro¬ 
zi prikazao katolicizam kao utočište visoke čovječ¬ 
nosti, slobode i ljepote, propovijedajući čitavim svo¬ 
jim bićem i uvjerenjem: »Jedini Krist spasit će 
moderno čovječanstvo!« 

Isto je činio i Frederic Ozanam (1813— 
—1853.), koji je na pariškom Sveučilištu uspio oku¬ 
piti akademsku mladež i s njom pun žara staviti se 
u službu vjere i društva, vodeći plodne susrete iz¬ 
među vjere i kulture. Svojim radom mnogo je pri¬ 
donio da se riješe tri glavna problema kojima se 
Crkva bavi već 150 godina: odnos vjere i znanosti. 
Crkve i demokracije. Crkve i radništva. Govorio je; 
»Pokraj neizmjernih utjeha što ih katolik nalazi na 
podnožju oltara, pokraj prijatelja obitelji, ne po¬ 
znajem veće sreće negoli kad mogu govoriti pred 
nadarenim i pristupačnim mladim ljudima.« Zašto 
je ovo posljednje osjećao kao tako veliku sreću? — 
Zato što je bio svjestan da na taj način može pri¬ 
premiti put Gospodinu u ta mlada srca na kojima 
će počivati sutrašnjica. 

I sam mladi Renan pisao je o Ozanamu: »Nikad 
ne odilazim s njegovih predavanja a da ne budem 
ojačan i otvoren za sve što je veliko.« 

Jednoga dana jedan je student povjerio Ozana- 
mu ovo: »Što nisu mogle učiniti mnoge propovijedi, 
to ste vi postigli jednim jedinim predavanjem, vi 
ste me učinili kršćaninom.« 

Eto, i danas bi nam trebalo takvih kršćana, tak¬ 
vih svjedoka, takvih preteča Gospodinovu dolasku 
u duše. Trebalo bi nam istinskih svetaca, 
čiji je ideal u skladu s njihovim životom. Oni su 
uvjerljiviji i od najučenijih teologa i od najrječiti¬ 
jih propovjednika. Oni svjedoče životom, a to je 
najuvjerljivije svjedočanstvo. I prvi Isusov preteča, 
sv. Ivan Krstitelj, više je propovijedao životom i 
uvjerenjem negoli riječima, ali baš zato su i nje¬ 
gove riječi i pouke bile tako uvjerljive. 

Svaki kršćanin morao bi pokazivati životom što 
za nj osobno znači Isus Krist i nada koju mu je 
ostavio. Onda pi postao svjetionik i za druge, koji 
bi i druge privlačio Kristu ili im bar pripremao 
put za susret s Kristom. 

Dekret o apostolatu laika završava ovim potica¬ 
jom, kojim i mi završavamo ovo mučno razmišlja¬ 
nje o potrebi pripremanja putova Gospodinu, koje 
nimalo nije lako. »Sveti, dakle. Sabor zaklinje u 
Gospodinu sve laike da se slobodno, velikodušno i 
spremno odazovu Kristovu glasu, koji ih u ovaj čas 
usrdno poziva, i poticaju Duha Svetoga. Ovaj poziv 
posebno je upravljen onima koji se osjećaju mladi 
i koji ga prihvaćaju sa žarom i velikodušno. Sam 
Gospodin ovim Koncilom iznova poziva sve laike 
da se iz dana u dan tješnje povezuju uz ono što je 
njegovo i da to osjećaju kao svoje, da se udružuju 
u njegovoj spasiteljskoj misiji; ponovno ih šalje u 
svaki grad i u mjesto kamo će sam doći; da se u 
različitim oblicima i načinima jednog te istoga apo- 


stolata Crkve, koji treba neprekidno prilagođivati 
novim potrebama vremena, pokažu njegovim su¬ 
radnicima i uvijek mnogo rade u djelu Gospodnjem, 
svjesni da im trud u Gospodinu nije uzaludan« 
(broj 33). 

»Sjetimo se Peguyjeva djela 'Misterij ljubavi 
Djevice Orleanske’ i kako siromašna pastirica u 
smrtnoj stisci moli Očenaš te vidi s užasom da kra¬ 
ljevstvo Božje ne dolazi, da kasni doći i da sve u 
svem Križ nije nimalo koristio ... ili tako neznat¬ 
no!« (Raoul Plus, Dl) 

»Jedna duša koja se diže, podiže svijet.« (Eliza¬ 
bete Leseur) 

»Čini se da svijet tone u smrt. Tko će mu vratiti 
život? Da li Krist, koji mu ga je donio? On je uza- 
šao na nebo i vratit će se tek na kraju vremena u 
veličanstvu posljednjega suda ... Ali, o moj Bože, 
ti imaš ovdje na zemlji službenika koji nose Kri¬ 
stovo ime: po njima opet možeš spasiti svijet. O moj 
Bože, daj nam takvih spasitelja!« (Sv. Katarina 
Sijenska) 

III. 

Roger Garaudy, jedan od najuglednijih 
marksističkih filozofa, ovako je oblikovao svoje raz¬ 
mišljanje o Kristu: »Pod vladavinom Tiberija netko 
je u ljudsko obzorje usjekao prozor. Oni nije bio 
ni filozof ni pučki tribun, ali je živio životom koji 
je mnogo značio. Njegovu radosnu poruku širilo je 
dalje mnoštvo ljudskih pripovjedača. Nama su po- 

III. NEDJELJA DOŠAŠĆA 


znata tri ili četiri. (To su evanđelisti; Matej, Marko, 
Luka, Ivan.) Preokret koji su sami doživjeli izra¬ 
zili su u obliku prispodoba kakve upotrebljavaju 
jednostavni ljudi — poniženi, sramoćeni, poraženi, 
kad sanjaju o tome da je sve postalo moguće: da 
slijepi opet vide, hromi hodaju, gladni u pustinji 
dobivaju kruh; prostitutki da se vraća njezino žen¬ 
sko dostojanstvo, mrtvo dijete da opet živi. 

Da bi ti pripovjedači mogli radosnu vijest izve¬ 
sti do kraja, on sam morao je svojim uskrsnućem 
proglasiti da su nadvladane sve međe, pa čak i 
međa smrti... « 

Ako takav uvjereni marksist danas svjedoči za 
Krista, kako možemo mi kršćani ne svjedočiti za 
Njega? — Glavni zadatak našega kršćanstva morao 
bi biti: svjedočiti za Njega, za istinitost Njegove 
nauke, za to da baš Njegova nauka donosi spasenje, 
oslobođenje, vječnu nadu i njezino ispunjenje. 


»Sto nam je činiti?« (Lk 
3. 10) 

Loše bi shvatio adventsko vrijeme onaj tko bi 
samo očekivao Gospodinov dolazak. Kažem samo. 
Treba ga, svakako, očekivati, ali ne zadržati se 
samo pri tome. Uz očekivanje dolazi i pitanje: »Što 
nam je činiti?« Tek onda ako nešto činimo radi 
Gospodina, dokazujemo i svjedočimo da stvarno 
vjerujemo u Njegov dolazak. Prema Gospjodinu tre¬ 
ba da upravimo čitav svoj život, da u njemu mije¬ 
njamo sve ono što nije u skladu s Gospodinom, da 
budemo u životu odvažni kad za GospK)dina treba 
nešto učiniti. O tome se radi. Moramo biti stvarni. 
I sv. Ivan Krstitelj je posve stvaran; svojim sluša¬ 
teljima, kojih je bilo svake vrste, daje konkretne 
savjete. 

Pitanje »što nam je činiti?« mučilo je u doba 
Ivana Krstitelja mnoge duhove. Kasnožidovski spi¬ 
si Talmud i Midraš spominju kako je u Isusovo 
doba, a to je i doba Ivana Krstitelja, jednoga dana 
neki poganin došao k slavnom židovskom rabinu 
S a m a i u i rekao mu da bi se rado priključio 
židovskoj vjeri, samo ako mu taj rabin bude u sta¬ 
nju izložiti sadržaj židovske vjere u vremenu ko¬ 
liko se može stajati na jednoj nozi. Rabin je počeo 
razmišljati o Mojsijevu petoknjižju, pa onda o sve¬ 
mu onome što je u međuvremenu nadodalo židov¬ 
sko tumačenje tih knjiga kao obvezatno, nužno i za 
spasenje neophodno. Dok je tako razmišljao, morao 

je priznati da je nemoguće svu puninu židovske 
vjere izreći u samo nekoliko rečenica. 

Neobični pitalac nije se dao smesti pa je otišao 
konkurentu, tj. drugomu slavnom židovskom ra¬ 
binu, Hillelu, i upravio mu istu molbu. Ovaj 
se, pak, nije našao ni u najmanjoj neprilici, već je 
bez okolišanja odgovorio: »Sto je odvratno tebi sa¬ 
mome, to nemoj činiti ni svome bližnjemu! U tome 
je sav zakon. Sve drugo je tumačenje.« 

Kad bi taj isti čovjek došao danas kojemu vele- 
učenome kršćanskom teologu te ga zamolio da mu 
u roku od 5 minuta dade kratak uvod u bit kršćan¬ 
stva, vjerojatno bi taj, a možda i svi ostali profe¬ 
sori teologije rekli da to nije moguće. Tako misli 
o suvremenim teolozima Joseph Ratzinger, koji je i 
sam jedan od njih. Oni bi trebali, svakako, već 6 
semestara samo za glavne teološke predmete i kraj 
svega toga jedva bi došli do kraja. A ipak, tome 
bi se čovjeku moglo pomoći bez svega toga. 

Slučaj se, stvarno, ponovio kad je narod u pu¬ 
stinji upitao Ivana Krstitelja: »Sto nam je činiti?« 
i dobio posve kratak i jasan odgovor: »Tko ima 
dvije haljine, neka podijeli s onim koji nema ni¬ 
jedne! Tko ima hrane, neka učini isto tako!« (Lk 3, 
10—12) Carinicima odgovara ovako: »Ne tražite 
ništa više nego što vam je određeno!« (Lk 3, 13) I, 
napokon, vojnicima: »Nikome ne činite nasilja, ni¬ 
koga lažno ne prijavljujte i budite zadovoljni s 
plaćom!« (Lk 3, 14) 

Nešto kasnije ponovio se slučaj kad je netko pri¬ 
stupio k Isusu, rabiju iz Nazareta, i upitao ga: »Uči¬ 
telju, koja je najveća zapovijed u Zakonu?« (Mt 22, 
36). A Gospodin mu je bez oklijevanja odgovorio 
kratko i jasno: »Ljubi Gospodina Boga svoga svim 


srcem svojim, svom dušom svojom i svom pameti 
svojom! To je najveća i prva zapovijed. Druga je 
toj jednaka: Ljubi bližnjega svoga kao samoga se¬ 
be! O tim dvjema zapovijedima ovisi sav Zakon i 
Proroci.« (Mt 22, 37—40) 

To je sve što Isus traži na naše pitanje: »Sto 
nam je činiti?« Tko to čini — tko ima ljubav, taj 
je kršćanin. On ima sve. Ljubav je srž svih zapo¬ 
vijedi. 

U tom smislu piše i sv. Pavao Rimljanima: »Ni¬ 
komu ništa ne budite dužni, osim da ljubite jedan 
drugoga, jer tko ljubi bližnjega, ispunio je Zakon. 
Uistinu: i ako ima koja druga zapovijed — sadržana 
je u ovoj riječi. 'Ljubi bližnjega svoga kao samoga 
sebe!’ Ljubav ne čini bližnjemu zla. Dakle: ljubav 
je ispunjeni Zakon« (13, 8—10). 

Da to kod Krista nije bila samo neka govornička 
fraza, već da je stvar veoma ozbiljno shvaćao, vidi 
se i po tome što on, kad opisuje sudnji dan, kaže da 
će oni koji su činili dobra djela svome bližnjemu 
»primiti u posjed kraljevstvo koje im je pripravlje¬ 
no od postanka svijeta« (Mt 25, 34), a oni koji to 
nisu činili bit će odbačeni kao prokleti »u oganj 
vječni što je pripravljen đavlu i anđelima njego¬ 
vim!« (Mt 25, 41) 

Na sudnjem danu vječni Sudac ne pita kakve je 
teorije čovjek imao o Bogu i svijetu. On ne pita ni 
o dogmatskoj vjeroispovijesti, već samo o ljubavi. 
Ona dostaje i spasava čovjeka. Tko ljubi, taj je 
kršćanin. 

Iako bi kršćanski teolog, kaže Ratzinger, mogao 
upasti u veliku napast da i nad tim Isusovim pro¬ 
povijedanjem o sudnjemu danu pomalo mudruje, 
da mu dade svoj »ako« i »ali«, mi ga ipak smijemo 


38 


39 


i moramo uzeti u svoj njegovoj veličini i jedno¬ 
stavnosti, bezuvjetno, onako kako je to Isus ispri- 
povjedio. Ali sadržaj tih Isusovih riječi stavlja pred 
nas ne male, već velike zahtjeve. Ljubav, kako je 
Krist opisuje i zahtijeva, traži od nas da nastojimo 
onako ljubiti kako Bog sam ljubi. On nas, pak, ne 
ljubi zato što smo, možda, osobito dobri, kreposni, 
zaslužni ili jer od toga ima neku korist ili jer je 
čak prisiljen da nas ljubi. On nas ne ljubi zato što 
smo mi dobri, već što je on dobar. 

On nas ne ljubi zato što mu mi možemo nešto 
dati, jer on nas ljubi i onda kad se nalazimo u 
dronjcima izgubljenog sina, koji u sebi nema ni¬ 
kakve dražesnosti. Kršćanski ljubiti znači nasto¬ 
jati nasljedovati takvu ljubav, znači ljubiti ne sa¬ 
mo nekoga tko nam je drag, simpatičan, tko nam 
se sviđa, tko nam je ugodan, privlačiv ili tko nam 
može nešto dati ili od koga se imamo nečemu do¬ 
bru nadati. 

Ljubiti kršćanski, tj. u Kristovu duhu, znači biti 
dobar svakome onomu tko je potreban naše dobro¬ 
te, pa makar nam on bio posve antipatičan. Znači, 
nadalje, ići posve Kristovim putem i u svomu ži¬ 
votu učiniti pravi kopemikanski preokret. U ne¬ 
komu smislu svi mi još uvijek živimo prije Koper- 
nika, i to ne samo zato što nam se čini da sunce 
izlazi i zalazi i oko zemlje se okreće, već u jednom 
dubljem smislu. Svi mi, naime, nosimo onu priro¬ 
đenu iluziju — varku zbog koje svatko od nas mi¬ 
sli da je naše »ja« ona središnja točka oko koje 
se mora sve vrtjeti, dakle, i svijet i ljudi. Svi mi 
moramo neprestano otkrivati kako želimo sve stva¬ 
ri i ljude složiti u odnos prema svome vlastitome 
»ja«, štoviše, kako ih znamo smatrati svojim sate¬ 


litima, koji se moraju vrtjeti oko jedne središnje 
točke, tj. oko našega »ja«. 

Biti kršćanin znači provesti kopernikovsku revo¬ 
luciju i prestati sebe smatrati središtem oko kojega 
se moraju svi vrtjeti, znači prestati biti egoist i 
postati altruist, znači sebe smatrati samo jednim od 
Božjih stvorova koji se skupa s njima mora vrtjeti 
oko Boga kao oko jedino stvarnoga središta. 

Biti kršćanin znači imati ljubav. To je u isto 
vrijeme i nečuveno jednostavno i nečuveno teško. 
Ali kako god to bUo i može biti teško, to ipak uvi¬ 
djeti i iskusiti daje čovjeku spoznaju koja ga pra¬ 
vo oslobađa. 

Sada nam se nameće pitanje: čemu onda služi 
vjera i dogma? — Da odgovorimo na to pitanje, 
moramo prije sebi postaviti nekoliko spasonosnih 
pitanja. Tko od nas može reći da nikad nije pro¬ 
šao kraj brata koji je trebao naše pomoći, a da mu 
tu pomoć nije pružio? Tko od nas može reći da je 
uvijek iskreno i jednostavno činio drugima samo 
dobro? Tko od nas neće morati priznati da se čak 
i u našim učinjenim dobrim djelima znalo kriti ipak 
sebičnosti, i samozadovoljstva? 

I tu nam sada dolazi u pomoć vjera, koja sma¬ 
tra da će manjak naše ljubavi nadopuniti višak 
Kristove ljubavi. U svom najjednostavnijem i naj- 
unutrašnijem obliku vjera nije drugo nego ona 
točka u ljubavi na kojoj priznajemo da smo i mi 
sami potrebni milosrđa, potrebni da budemo ob¬ 
dareni, da nam Bog iskaže svoju ljubav i milosrđe. 
I temeljna stvarnost naše vjere i dogme sastoji se 
baš u tome da je Bog ljubio čovjeka i spasio ga. 
Kršćanin je, dakle, čovjek koji vjeruje u Božju 
ljubav te koji i sam ljubi. 

A sada nešto posve konkretno o kršćanskoj lju¬ 
bavi prema bližnjemu! 

O. Hubert Leeb, osnivač KIM-a, pokreta za pro¬ 
micanje duhovnih zvanja, koji u posljednje vrije¬ 
me mnogo čini za nerazvijene zemlje, posjetio je 
g. 1973. Brazil, da se na licu mjesta uvjeri o ljud¬ 
skoj bijedi i neimaštini koja očekuje pomoć kršćan¬ 
ske ljubavi. 

Svoje dojmove s toga putovanja formulirao je 
ovako: 

1. Kao Evropejac prvi put sam se u svome ži¬ 
votu susreo sa stvarnim siromaštvom. Isusovu po¬ 
ruku nanovo sam shvatio; čežnju ljudi za otkuplje¬ 
njem; stvarnu blizinu utjelovljenoga Boga usred 
bogatih i siromašnih. 

2. Naslućujem da smo mi u Evropi već otvrd¬ 
nuli i više nemamo antena koje bi mogle uhvatiti 
poruku spasenja u njezinoj potpunosti. Mislim da 
je ovdje u Brazilu velika šansa za kršćanstvo. 

3. Kao svećenik doživljavam pred licem ove 
stvarnosti mnoge prepirke oko teoloških problema 
i klerikalnih oblika i cjepidlačarenja kao nešto 
drugorazredno. 

4. Ovdje se radi o potpunom predanju za ljude 
po primjeru Isusa Krista. Ako mi u Evropi želimo 
izgledati kao vjerodostojni kršćani, onda moramo 
pokazati znakove solidarnosti. S radošću prizna¬ 
jem i ustanovljujem kako veliku pomoć čine akci¬ 
je njemačkih biskupa »ADVENIAT« i »MISERE- 
OR«. To su sabirne akcije, koje se provode u ad¬ 
ventu i korizmi za pomoć nerazvijenim zemljama. 
Organiziraju ih njemački biskupi. 

5. Mi smo u svom KIM-u sa socijalnim pro¬ 
gramom sada jedan korak dalje. 


Svrha putovanja o. Leeba bila je da na temelju 
vlastitog iskustva i susreta s bijednima pozove na 
daljnju velikodušnu suradnju, da im se pomogne. 

Koliko imamo prilike svaki dan da širimo oko 
sebe ljubav! Nemojte propustiti te prilike! 

Teolog Ratzinger lijepo kaže: ukoliko živimo 
iz svoje sebičnosti i sebeljublja, još se uvijek na¬ 
lazimo »prije Krista«, tj. kao da Krist uopće nije 
došao. Glavna, naime, lekcija koju nas je Krist do¬ 
šao naučiti jest ljubav. U ove adventske dane tre¬ 
bali bismo zato usrdno moliti Gospodina da nam 
dadne milost kako bismo što manje živjeli i bili 
»prije Krista«, a što više ne samo »poslije Krista« 
već i s Kristom i u Kristu. A to će biti to više što 
više budemo živjeli u ljubavi. 

Veličinu takvoga života genijalno je opisao ve¬ 
liki Pascal u svojoj veličanstvenoj nauci o tri reda, 
od kojih je najviši ljubav. Evo njegovih divnih 
misli: 

»Beskrajna razdaljina od tijela do duha pred¬ 
stavlja beskrajnu razliku između duha i ljubavi, 
jer ona je nadnaravna. 

Sva slava svjetske veličine nema nikakva sjaja 
za ljude koji se bave duhovnim istraživanjem. 

Veličina umnih ljudi nevidljiva je kraljevima, 
bogatašima, vojskovođama i svim tjelesnim veli¬ 
kanima. 

Veličina mudrosti, koja samo od Boga dolazi, 
nevidljiva je putenima i mudrijašima. To su tri 
stupnja različitog roda. 

Veliki geniji imaju svoje carstvo, svoju slavu, 
svoju veličinu, svoju pobjedu, svoj sjaj, i nisu im 

potrebne tjelesne veličine jer s njima nemaju veze. 
Njih ne vidi tijelo, nego duh. I to je dostatno. 

Sveci imaju svoje carstvo, svoju slavu, svoju 
pobjedu, svoj sjaj, i nisu im potrebne ni umne ve¬ 
ličine jer s njima nisu u vezi. Ona im ništa ne odu- 
zimlje, niti dodaje. Njih gleda Bog i anđeli, a ne 
tjelesa i radoznali duhovi: Bog im je dostatan. 

Arhimeda bismo jednako poštovali da je i bez 
slave. On nije poveo bitke za oči, ali je pružio svo¬ 
je pronalaske svim duhovima. Kako li je zasjao 
duhovima! 

Krist, bez dobara i bez ikakva vanjskog poka¬ 
zivanja učenosti, ostaje u svom vlastitom redu sve¬ 
tosti. Nije pronalazio, nije ni kraljevao; bio je — 
naprotiv — skroman, strpljiv, svet. Bogu svet, stra¬ 
šan zlodusima, bez grijeha. Kako se pojavio u ve¬ 
likom sjaju i čudesnoj veličajnosti u očima srdaca 
koja vide mudrost! Arhimedu nije bilo potrebno 
da se u svojim geometrijskim knjigama gradi kne¬ 
zom iako je to bio. 

Našemu Gospodinu Isusu Kristu nije bilo po¬ 
trebno da dođe kao kralj kako bi zablistao u svom 
kraljevstvu svetosti; ali je tamo zaista došao u sja¬ 
ju svoga dostojanstva. 

Uistinu je smiješno ako se sablaznimo zbog ni¬ 
ska porijekla Kristova, kao da bi ta niskost bila 
istog reda kao i veličina koju je došao pokazati. 
Promatrajte tu veličinu u njegovu životu, u nje¬ 
govoj muci, u njegovoj povučenosti, u njegovoj 
smrti, u izboru njegovih sljedbenika, u njihovu na¬ 
puštanju, u njegovu tajnom uskrsnuću, kao i u 
ostalom, pa ćete vidjeti da je tako velik, te nećete 


imati povoda da se sablaznite zbog niska porijekla, 
kojega tu i nema. 

Ali ima nekih koji se dive samo tjelesnoj veliči¬ 
ni, kao da duhovna i ne postoji; ima opet drugih 
koji se dive samo duhovnoj, kao da nema beskraj¬ 
no uzvišeni je veličine u mudrosti. 

Sva tjelesa, nebeski svod, zvijezde, zemlja i nje¬ 
zina kraljevstva ne vrijede koliko jedan najmanji 
duh. Jer duh sve to spoznaje i uz to sebe sama, a 
tijelo ne spoznaje ništa. 

Sva tejelesa zajedno, i svi duhovi zajedno, i sve 
tvorevine, ne vrijede toliko koliko najmanji izraz 
ljubavi. Ona spada u beskrajno uzvišeniji red. 

Iz svih tjelesa zajedno ne možeš izvabiti ni naj¬ 
manju misao: to je nemoguće jer je misao drugoga 
reda. Iz svih tjelesa i iz svih duhova ne možeš iz¬ 
vabiti nijedan pKjkret prave ljubavi. To je nemo¬ 
guće, jer je ljubav drugog reda, natprirodnog.« 

IV. NEDJELJA DOŠAŠĆA 


Božić je pred vratima. Iako smo se za nj pri¬ 
premali čitavo adventsko doba, učinimo i još onu 
posljednju, konačnu pripravu! Ona neka se sastoji 
u posve konkretnim savjetima, kojima ćemo još 
više osmisliti svoje svetkovanje Božića! U tome 
neka nam pomogne primjer i misao s v. A m b r o- 
z i j a,^biskupa i crkvenog naučitelja! 

Bližio se Božić godine Gospodnje 396., posljed¬ 
nji što će ga svetac proslaviti na ovoj zemlji. Osje¬ 
ćao se već umoran i na kraju svojih sila, što ih je 
utrošio radeći upravo herojski i ne štedeći se. U 
duši je, ipak, bio posve smiren, pun onoga blaže¬ 
noga i vedroga mira kao kad ratar u jesen sav bla¬ 
žen promatra svoja polja puna plodova, dok u da¬ 
ljini svečano odzvanja zvuk zvona. Jednoga od tih 
posljednjih adventskih dana svetac je izdiktirao 
svome vjernome tajniku Paulinu ove riječi: »U 
meni živi Krist, tj. onaj živi Kruh koji je s neba 
sišao i rodio se u Betlehemu; živi njegova ljubav, 
živi njegov mir, živi njegova pravda, živi njegova 
mudrost.« (Napomena: Neka nas ništa ne smeta či¬ 
njenica što onda još nije bilo adventskoga vreme¬ 
na u ovakvom obliku kako ga danas slavimo!) 

Riječi su sv. Ambrozija autentične, divne i sa¬ 
držajne i pokazuju nam kojim dobrim djelima 
ovoga Božića treba da se Krist rodi i u nama 
samima. 

U meni živi onaj živi Kruh. Prvo do¬ 
bro djelo koje ću učiniti na Božić, a koje će Gospo¬ 
dinu biti osobito drago, bit će moja božićna pričest. 



U božičnoj noći pastiri su bili presretni što su 
mogli doći vidjeti Gospodina, pokloniti mu se, ob¬ 
dariti ga, a možda ga i pomilovati, zagrliti i polju¬ 
biti. 

Mudraci s istoka prevalili su velik, naporan i 
opasan put da bi mogli učiniti to isto. 

Starac Simeon čitav je život »očekivao utjehu 
Izraelovu« i bio je sretan što je mogao Isusa uzeti 
na svoje ruke. Oduška svojoj sreći dao je u svome 
divnome himnu: 

»Sad možeš. Gospodine, otpustiti slugu svojega 
da, prema riječi tvojoj, ide u miru, jer mi oči vi¬ 
dješe spasenje tvoje, koje si pripravio pred licem 
svih naroda, svjetlo da rasvijetli pogane i slavu 
naroda tvoga Izraela« (Lk 2, 29—32). 

I proročica Ana bila je sretna što se susrela s 
Isusom te je hvalila Boga i govorila o Djetetu svi¬ 
ma koji su očekivali otkupljenje Jeruzalema. 

Radost koju su doživjele te svete duše u susre¬ 
tu s Isusom i svima je nama na dohvat, jer može¬ 
mo istoga Isusa, sada proslavljenoga, primiti u sve¬ 
toj pričesti, znaku njegove sakramentalne, ali istin¬ 
ske, stvarne i bitne prisutnosti. Gospodin, koji se 
udostojao roditi se u staji, neće prezreti stan naše¬ 
ga siromašnoga ljudskoga srca. Samo neka ono bu¬ 
de čisto, neka bude puno žive vjere u njegov dola¬ 
zak, puno žarke iskrene ljubavi prema njemu, na¬ 
šemu Spasitelju! 

U meni živi njegova ljubav. Neka 
živi u mojim dobrim djelima, duhovnima i tjeles¬ 
nima, kojima ću ovoga Božića iskazati svoju lju¬ 
bav, dobrotu i milosrđe prema bratu čovjeku, oso¬ 
bito bolesniku ili siromahu. Siromašni pastiri i bo- 

gati mudraci došli su s darovima pred Spasitelja. 
Tko ima više, taj će više i dati, tko ima manje, taj 
će dati manje, ali sve neka bude učinjeno u ljubavi! 

Evo jednoga, uistinu dražesnoga primjera bo- 
žićne nježnosti i ljubavi prema bližnjemu! Donio 
ga je »Reader’s Digest« od rujna 1950.: 

Jedna je starica živjela posve sama od svoje 
skromne mirovine. Svoju je usamljenost osjećala 
najživlje na Božić, jer joj nikakav rođak nije do¬ 
lazio u posjet. 

No dobivala je paket i buket ruža i cvijeća koje 
Nijemci zovu »Vergissmeinnicht« — što znači: »Ne 
zaboravi me!« (Mi to cvijeće zovemo potočnica.) 
Uz cvijeće je bio i listić s potpisom njezina muža, 
koji je umro već prije nekoliko godina. 

Stvar je bila u ovome: predviđajući usamljenost 
i žalost svoje žene, njezin muž je ostavio novčani 
fond kod neke povjerljive osobe 1 zamolio je neka 
njegovoj ženi pošalje svake godine za Božić mali 
paket s buketom cvijeća. Paket je redovito dolazio 
za Božić preko 20 godina i tu je udovicu duhovno 
vezao s njezinim mužem, a unosio joj u dušu mnogo 
božićne radosti. 

Ljubav je, doista, domišljata. Neka se njezina 
domišljatost očituje i u nama ovih božičnih blag¬ 
dana! 

U meni živi njegov mir. Onoga čije 
rođenje slavimo na Božić naviještali su proroci kao 
Kneza mira. On sam je u govoru na gori rekao: 
»Blago mirotvorcima jer će se zvati sinovi Božji!« 
(Mt 5, 9) A na rastanku s učenicima rekao im je: 
»Ostavljam vam mir; mir, i to svoj, dajem vam. 
Ja vam ga ne dajem kakav svijet daje« (Iv 14, 27). 


Ovoga Božića, koji će opet navijestiti anđeoski 
hvalospjev: »Slava Bogu na visini i na zemlji mir 
ljudima koje ljubi!« (Lk 2, 14), budimo mirotvorci! 
Ako smo s nekim u zavadi i mržnji, oprostimo i 
pomirimo se! 

Evo opet jednog primjera, koji neka osvijetli 
našu misao! U borbi kod Tobruka u Africi bio je 
15. siječnja 1941. ranjen australijanski pisac i no¬ 
vinar Robert Dunstan i ostao sakat na jed¬ 
nu nogu. 

Vrativši se u domovinu, nakon dugih i podrob¬ 
nih istraživanja uspio je ući u trag svom nekadaš¬ 
njem protivniku tobdžiji Konstantinu Pan- 
te, koji je opalio onaj smrtonosni udarac u njego¬ 
vu nogu. 

Na Božić g. 1952., 11 godina kasnije, trideset- 
godišnji Dunstan došao je u Italiju i bio gost onoga 
koji ga je ranio. 

Susret je bio neobično potresan. Australijanac je 
izjavio: »To je najljepši Božić što sam ga proveo u 
životu. Pante je promijenio tijek moga života. Od 
danas je on postao moj najveći prijatelj.« 

Knjiga koju je napisao o nezgodama rata u sje¬ 
vernoj Africi završava poglavljem koje je posveće¬ 
no božičnom susretu g. 1952. 

Crkva i pape našega stoljeća neprestano nas 
pozivaju na mirotvorstvo. I II. vatikanski koncil 
"pošto je osvijetlio pravi i uzvišeni pojam mira i 
osudio nećovječnost rata, želi kršćanima upraviti 
žarki poziv da uz pomoć Krista, tvorca mira, sura¬ 
đuju sa svim ljudima da se među njima učvrsti mir 
u pravdi i ljubavi, i da se pripremi što je za mir po¬ 
trebno« (»Gaudium et spes« 77). 


48 


49 



Primjer velikog mirotvorca pružio nam je i 
Dag Hammarskjold, koji je poginuo u Kon¬ 
gu, upravo na svome mirotvornome putovanju. Za 
njega je u spomen-govoru rekao John Kennedy: 
»Dag Hammarskjold je svoje svakodnevno djelo¬ 
vanje u Ujedinjenim narodima posvetio stvari mi¬ 
ra i poretka u svijetu. Njegova sposobnost da se 
toj stvari posve žrtvuje gotovo je legendarna. Nje¬ 
govo će ime među mirotvorcima povijesti zauzeti 
odlično mjesto.« 

Božični dani neka budu, dakle, dani mira i miro¬ 
tvorstva! 

U meni živi njegova pravda. Kad se 
Isus rodio, anđeli su navijestili pastirima: »Ne bojte 
se, evo, donosim radosnu vijest o velikom veselju 
za sav narod« (Lk 2, 10). Sada, kad opet slavimo 
Isusov rođendan, zar bismo mogli trpjeti nepravdu 
da netko bude zbog nas oštećen, bilo u svojoj imo¬ 
vini, bilo u svome dobrom glasu, bilo u čemu dru¬ 
gome? Odbacimo od sebe svaku nepravdu i ne bu¬ 
dimo nepravedni prema bilo kome! Štoviše, nastoj- 
mo uvijek biti činitelji pravednih djela! 

U meni živi njegova mudrost. U 
adventu smo molili: 

»O Mudrosti, što Svevišnjem 
Iz usta vječnih izvireš, 

I s kraja jednog do drugog 
Po cijelom svijetu dopireš 
Sve snažno, blago redeći: 

Među nas dođi, uči nas. 

Da pravi put nam pokažeš!« 

U ove božične dane rado slušajmo i razmatrajmo 
Božju riječ da bismo mogli shvatiti bar nešto od 


neizmjerne mudrosti koja je sakrivena u tajni Spa¬ 
siteljeva rođenja! Neka ta mudrost sve više uđe u 
naš razum i neka osvjetljuje sve staze našega ži¬ 
vota! Znajmo da je Isus središte sve ljudske povi¬ 
jesti, Alfa-Početak, koji prethodi svu prošlost, Ome- 
ga-Svršetak, prema kojemu teži sva budućnost. 

Svim ovim mislima htio bih nadodati još nešto. 
Već više godina u nekim crkvama grada Zagreba 
nema ponoćke, jer se neki ljudi na njoj ne pona¬ 
šaju dostojno, neki dolaze na tu jedinstvenu sve¬ 
čanost čak i pijani. 

To je, zbilja, žalosno i vrijedno prijekora. Zar 
profanirati onu noć u kojoj nam se rodio Spasitelj? 
Neka nam opet progovori jedan događaj! 

Bilo je to jednoga Badnjaka prvih godina Napo- 
leonova carstva. Jedan je general pozvao na ručak 
razne visoke činovnike i jednoga maršala Francu¬ 
ske. 

Nakon obilnog i bučnog banketa uzvanici su se 
upitali kako će u Parizu provesti veće. 

Jedan od njih reče u šali: »Pođimo na i>onoćku!« 

Ostali, pomalo pripiti, odgovoriše: »Da, pođimo 
na ponoćku!« 

Svoj naum su i ostvarili te pošli na ponoćku u 
crkvu sv. Roka, ali su se u njoj naokolo radoznalo 
okretali te izmjenjivali svoje dojmove kao da su 
negdje na ulici. 

Kad, gle, odjednom se približi tim nepristojnim 
ljudima neki čovjek niska rasta, sav zamotan u 
svoju kabanicu, pa im suho i zapovjednički reče: 
»Zlo je ovo što vi radite. Kad čovjek dođe u crkvu, 
onda se mora ponašati kako se dolikuje svetome 
mjestu. Šutite i poštujte crkvu!« 

Ukoreni su brzo uvidjeli tko je taj što ih je pre¬ 
korio. Bio je to nitko manji i nitko drugi nego sam 
car Napoleon. 

Božić i ponoćka su svete stvarnosti, koje od nas 
traže prije svega ljudsko dostojanstvo i pristojnost, 
a onda i duboku vjeru u Krista, koji nam je donio 
spasenje. 

Da bi poštedio život drugih, Jacques Le- 
b r e t o n, mladić od 20 godina, uhvatio je u bici 
kod E1 Alameina u II. svjetskom ratu otvorenu ba¬ 
čenu granatu, koja je eksplodirala u njegovim ru¬ 
kama. Tek nakon četiri mjeseca boravka u bolnici 
saznao je da su mu amputirane obje ruke, a tek 
nakon godine dana da je njegova sljepoća defini¬ 
tivna. U početku se nije mogao pomiriti s udesom. 
Ali iznutra, nakon duge krize, dozrelo je u njemu 
prihvaćanje teškoga stanja. 

Danas on ima iza sebe već više od 30 godina 
invalidskoga života. Oženjen je i otac petero dje¬ 
ce. Sretan je, veoma aktivan. Iz njega zrači vjera, 
prijateljstvo i pouzdanje. 

U jednoj emisiji na radiju priznao je: »Dok sam 
u bolnici primao pričest, bilo je to 10“/o zbog vjere, 
lO^/o zbog simpatije prema sestri bolničarki, a 80®/o 
zbog straha da mi ne bi pala na glavu još koja ne¬ 
sreća. Ali jednog dana sam, protiv svakog očeki¬ 
vanja, otkrio neopisivu radost. Susreo sam Krista. 
Susret s njime tako je uzbudljiv da bih prije bio 
spreman staviti glavu na panj negoli zatajiti Ga. 
Ja Ga nisam priznavao 9 godina i ta pomrčina mo¬ 
je vjere bila je strasnija negoli moja sadašnja sa- 
katost.« 

Divno svjedočanstvo našega suvremenika o su¬ 
sretu s Kristom, o životu u vjeri s Njime! 


Božična poruka o Kristovu rođenju želi objaviti 
svakome čovjeku Božje spasiteljsko djelo preko Isu¬ 
sa, koji je bio slabašan kao svako ljudsko dijete, 
koji je bio krajnje siromašan i koji je došao navi¬ 
jestiti spasenje »siromasima«, tj. malenima, poniz¬ 
nima, koji nisu zatvoreni u same sebe. Isus želi biti 
Spasitelj svakome čovjeku. Zar ne, kako je to bio 
na divan način Jacques Lebreton? No, perspektiva 
spasenja ne proteže se samo na ovaj život. Ona 
prelazi granicu smrti i groba i proteže se u vječ¬ 
nost. 

ADVENT U HRVATSKOJ DUHOVNOJ 
LIRICI 


3 . 


OČEKIVANJE ISUSA 
NA SELU 


1 . 

UTJELOVLJENJE 

Šutjela si 
molila si 
ljubila si. 

I u oku je Tvome — 
zablistala suza ... 

S. Marija od Presvetoga 
Srca 


2 . 

ADVENTSKO VRIJEME 

Adventsko vrijeme tiho ko predsnježni sati 
šumom crnogoričnom ide pod granama mističnih 

jela. 

O, kad bi nam svaka čežnja mogla stati 
i pasti svaka težina s našeg umornog tijela. 

Kroz slavoluke svog siromaštva htjeli bi uči 
veliki ko heroji, što nisu krvoprolićem kaljali ruke 
i htjeli bi odsanjati božični san u niskoj seljačkoj 

kući 

i osjetiti čar zornica i njihove zvuke. 

Vinko Kos 


Dođi nam, Isuse, ove radosne božične noći 
među nas priproste ljude, koji živimo sami 
daleko od svake graje. I kod nas Ti ćeš moči 
ostati sve do zore, dok su kuće u tami. 

Sve smo spremili lijepo, uredili sobu smo za Te 
srce je naše Tebi najljepše pjesmice splelo 
i ne treba, Isuse, nama nikakve druge plate, 
nego da i dalje čuvaš maleno naše selo. 

Ove božične noći zaboravi sve naše zloće 
za koje često nas savjest tako peče i boli, 
radosne božične noći svaki sad od nas hoće, 
da Tebe beskrajno voli. 

Božične ove noći svaki hoće da kaže 
radost i hvalu na svemu učinio nama što si, 
kako nas riječi Tvoje krijepe, dižu i snaže 
i kako ljubav Tvoja grije nas, hrabri i nosi. 

Ne čudi se, Isuse, nama ako Te budemo mnogo 
zadržavali u svome stanu: boli su naši sve veći 
i niko od nas više snosit ih ne bi mogao, 
da Tebi ne može ko bratu sve svoje nevolje reći. 

Dođi nam, Isuse, dođi, vesele ove noći, 
svaki Te od nas žarko za posjet ovaj moli, 
u našim kućama niskim vidjeti Ti ćeš moči 
priprosto seljačko srce, da Te najviše voli. 

Aleksa Kokič 

4. 


5. 


PRED BADNJU NOC 

Daj, da vjetrovi stresu oblačinu tmastu 
i prostori plavi da se rašire u vedrinu, 
bregovi u bjelini da porastu 
u visinu. 

Neka se svjetlost na zemlju prolije u kiši 
na putove da se ustave u trku, 
na zemlju mrku 
što moli za mir tiši! 

Podgrij ljubav, da je osjete siromasi 
u okrepi svoga ispaćenog tijela! 

U nama sve misli na nedjela 
ugasi! 


Stjepan Hrastovec 


ADVENT MOGA DJETINSTVA 


Bio je to za me najljepši advent, 
koji nikad zaboravit ne mogu. 

U mome selu tada još nije bilo električne struje, 
pa su sokaci bili u idiličnom zimskome mraku. 


Oni bi jutrom oživjeli od pobožnoga svijeta, 
što je s fenjerom u ruci polazio na zornicu, 
u našu crkvicu svetoga Stjepana kralja, 
u kojoj su sjale svijeće od voska 
i vječno svjetlo od maslinova ulja. 


Bake bi u klecalima stiskale svoje velike kruniše s 

krupnim zrnima. 


i šaptale svoje Zdravomarije. 

A kad je kapelan Stjepan iz sakristije pošao k oltaru, 
počimalja bi započela adventsku pjesmu. 

I u taj čas čitava se crkvica pretvarala u veleban 

zbor. 


u kome nitko šutio nije, 

već snažnim seljačkim glasom pozdravljao Mariju, 

prejasnu zornicu. 


Na svim se licima čitala sveta radost. 

Ljudi su znali da je blizu Božić. 

I zato je njihova molitva i pjesma bila puna neke 

tihe, neopisive sreće, 
koju još i danas u adventske dane pun sjete zaželim. 

Josip Antolović 

ADVENTSKIHIMNI 


JUTREN J A 


I 


VEČERNJA 

CREATOR ALME SIDERUM 

Nebesa Stvorče zvjezdanih, 
Svog puka vječna svjetlosti, 

0 Spasitelju ljudi svih: 

Usliši naše molitve! 

Kad imo svijet je propasti 
Od prijevara sotoninih. 

Ti sam si, dirnut ljubavlju. 
Lijek posto bolesnicima. 

Da grijeh nam opći okaješ, 
Izišo na križ gorki si. 

Iz Djevičina svetišta 
Ko bijelo janje žrtveno. 

Pred tvojom moći preslavnom. 
Pred samim tvojim imenom 
I nebo ko i podzemlje 
Od strave dršćuč klanja se. 

Cuj molbu našu. Gospode, 

Ti Suče suda strašnoga: 
Dušmani ljuti nasrću. 

Oružaj puk svoj milošću! 

Gospodstvo, slava, hvala, čast 
Sa Ocem Sinu višnjemu 
I s njima Duhu Svetomu 
Nek bude u sve vjekove! 


VERBUM SUPERNUM PRODIENS 

Božanska Riječ, rođena 
Iz krila Oca vječnoga. 

Sto rodi se od Djevice, 

Kad vrijeme bi, da spasiš svijet: 

Rasvijetli naše pameti. 

Zapali srca ljubavlju. 

Da tašt užitak ostave. 

Nebeske slasti okuse! 

Kad potom dođeš, Suče svet. 

Da zle u oganj oboriš 
I milo svoje odane 
Pozoveš, da ih okruniš. 

Ne pusti, da nas vitlaju 
Oluje tamnog plamenja. 

Već daj nam Boga gledati 
I rajsku slast uživati! 

Sa Ocem Sinu vječnomu 
I tebi. Duše Presveti, 

Ko otprije što bila je, 

Nek bude slava uvijeke! 

HVALE 


O — ANTIFONE 


EN CLARA VOX REDARGUIT! 

Cuj, jasni glas odjekuje, 

U tami nas opominje: 

Oda sna sad se trgnite, 

S nebesa Isus dolazi. 

Nek duh se diže klonuli, 

Nek praha više ne grli, 

U visu nova zvijezda sja. 

Od rana da nas ozdravlja. 

To Bog nam šalje Jaganjca, 

Da briše naše dugove; 

Svi skupa sad sa suzama 
Za oproštenje molimo! 

Kad iznovice dođe on 
I strahom zemlju napuni, 

Nek ne kazni nas grješnike, 

Nek pomiluje blago nas! 

Gospodstvo, slava, hvala, čast 
Sa Ocem Sinu višnjemu 
I s njima Duhu Svetomu 
Nek bude u sve vjekove! 


17. PROSINCA 

• 

O Mudrosti, što Svevišnjem 
Iz usta vječnih izvireš, 

I s kraja jednog do drugog 
Po cijelom svijetu dopireš 
Sve snažno, blago redeći: 
Među nas dođi, uči nas. 

Da pravi put nam pokažeš! 


18. PROSINCA 

O Adonaju, Gospode, 

Sto Izraelov vodiš dom. 

Sto Mojsiju ukaza se 
Odjeven plamnom kupinom, 

I dade zakon sinajski: 

Pohiti da nas izbaviš 
Božanskom svojom desnicom! 


19. PROSINCA 

O slavni Jesin korjene. 

Sto naroda si barjak svih. 
Pred kojim tih će postati 
I glas sa usta kraljevskih. 
Kog molit svi će narodi: 
Ne kasni, dođi, izbavi 
Iz nevolja nas premnogih! 

20. PROSINCA 


23. PROSINCA 


O divni ključu Davidov 
I vladaoče roda svoga, 

Sto otvaraš i zatvaraš, 

I nema stvora nikakvog. 
Sto spriječit hi te mogao: 
Dobrostiv dođi, sužnjeve 
Iz mraka vodi tamničkog! 


21. PROSINCA 

O Istoče, 0 sjaju svet 
U svjetlosti vjekovitoj. 

Ti sunce pravde istinske: 
Ograni bijedi čovječjoj. 

Sto tumara po tminama! 
Prosvijetli sve, što gube se 
U smrtnoj sjeni nemiloj! 


22. PROSINCA 

O Kralju sviju naroda. 

Kog srdačni im žudi plam. 
Od ugla silni kamene. 

Sto rajski dom i zemski hram 
U jedno spajaš: dođi već 
I čovjeka, svoj zemljan stvor. 
Iz crnog jada spasi sam! 



Emanuele, Spase blag, 
Zakonošo i Kralju naš. 

Ti nado sviju naroda. 

Sto milostiv ih izbavljaš: 

O dođi, dođi sa neba. 
Gospođine i Bože naš. 

Da spasenje nam vječno daš! 

